Ministerul Agriculturii și Industriei Alimentare Ministerul Mediului

2014

MANUALUL DE ALOCARE A GRANTURILOR

Proiectul Agricultura Competitivă

Partea II: Linia de granturi nerambursabile post-investiţionale - “Managementul durabil al terenurilor”

Asociația Internațională pentru Dezvoltare Facilitatea Globală de Mediu Guvernul Suediei

**MANUALUL DE ALOCARE A GRANTURILOR**

Prezentul manual descrie procedurile de implementare a schemei de granturi acordate pentru compensarea investiţiilor în activităţi de management durabil al terenurilor agricole, care sunt eligibile pentru finanţare în cadrul Componentei III “Îmbunătățirea productivității solurilor printr-un management durabil al terenurilor”, parte integrantă a Proiectului Agricultura Competitivă (în continuare MAC-P). Acest manual este elaborat în conformitate cu cerinţele specifice ale Băncii Mondiale, Facilității Globale de Mediu şi legislaţiei în vigoare a Republicii Moldova.

Manualul de alocare a granturilor stabileşte regulile privind pregătirea, întocmirea şi depunerea sub-proiectului investiţional, precum şi modalitatea de selectare, aprobare şi derulare a dosarelor depuse spre finanțare. De asemenea, Manualul include o descriere succintă a practicilor agricole prietenoase mediului eligibile pentru finanţare, tipurilor de investiţii pentru care se acordă fonduri nerambursabile, lista actelor necesare pentru dosarul de aplicare, precum şi criteriile de evaluare și selectare a dosarelor eligibile.

Administrarea mijloacelor financiare destinate susţinerii producătorilor agricoli în cadrul MAC-P se efectuează de către Agenţia de Intervenţie şi Plăţi pentru Agricultură (în continuare AIPA) subordonată Ministerului Agriculturii şi Industriei Alimentare (în continuare MAIA). Agenția de implementare a componentei III “Îmbunătățirea productivității solurilor printr-un management durabil al terenurilor” în cadrul MAC-P este Ministerul Mediului.

Manualul de alocare a granturilor, precum şi lista documentelor solicitate pentru participare la proiect pot suferi rectificări pe parcursul implementării MAC-P, dar și din cauza actualizării legislaţiei naţionale. Varianta actualizată va fi publicată pe pagina de internet [www.aipa.md](http://www.aipa.md), [www.mediu.gov.md](http://www.mediu.gov.md), și [www.capmu.md](http://www.capmu.md).

CUPRINS

[I. PREVEDERI GENERALE 4](#_Toc404447110)

[1.1. Suport investițional sub formă de granturi în contextul managementului durabil al terenurilor 4](#_Toc404447111)

[1.2. Obiective specifice 4](#_Toc404447112)

[II. PEZENTAREA SUPORTULUI INVESTIŢIONAL DE GRANTURI POST-INVESTIȚIONALE DESTINATE MANAGEMENTULUI DURABIL AL TERENURILOR 5](#_Toc404447113)

[2.1. Beneficiarii granturilor post-investiţionale destinate managementului durabil al solurilor 5](#_Toc404447114)

[2.2. Criterii de eligibilitate pentru producătorii agricoli 5](#_Toc404447115)

[2.3. Tipuri de investiții și cheltuieli eligibile 5](#_Toc404447116)

[2.4. Practici agricole de management durabil al terenurilor 7](#_Toc404447117)

[2.5. Tipuri de investiții neeligibile 7](#_Toc404447118)

[2.6. Valoarea maximă a grantului post-investițional 8](#_Toc404447119)

[2.7. Valuta grantului post-investițional 8](#_Toc404447120)

[2.8. Eligibilitatea pentru aplicarea la subvenții din fondul de subvenționare 8](#_Toc404447121)

[2.9. Evaluarea de mediu 8](#_Toc404447122)

[2.10. Documentele necesare pentru obținerea granturilor post-investiționale 9](#_Toc404447123)

[III. PROCEDURA DE ACCESARE A GRANTURILOR POST-INVESTIŢIONALE ÎN CADRUL PROIECTULUI MAC-P 11](#_Toc404447124)

[3.1. Depunerea dosarului de aplicare pentru programul de granturi post-investiționale 11](#_Toc404447125)

[3.2. Evaluarea dosarului de aplicare pentru programul de granturi post-investiționale 12](#_Toc404447126)

[3.3. Autorizarea plății porțiunii de grant 13](#_Toc404447127)

[3.4. Monitorizare și Evaluare 13](#_Toc404447128)

[IV. ANEXE 15](#_Toc404447129)

## I. PREVEDERI GENERALE

|  |
| --- |
| 1.1. Suport investițional sub formă de granturi în contextul managementului durabil al terenurilor  |

**Obiectivul General** al granturilor post-investiționaleacordate în cadrul Componentei III “Îmbunătățirea productivității solurilor printr-un management durabil al terenurilor” al Proiectului Agricultura Competitivă (MAC-P), finanțat de Banca Mondială, GEF și SIDA, constă în compensarea condiționată a investiţiilor efectuate de către producătorii agricoli eligibili în tehnologii de management durabil al terenului, fapt ce va contribui semnificativ la promovarea progresivă a practicilor agricole prietenoase mediului în sectorul agro-industrial din Republica Moldova.

Componenta III va oferi granturi post-investiționale pentru producătorii agricoli în vederea stimulării implementării activităților de management durabil al terenurilor. Suportul financiar va fi acordat pentru procurarea utilajelor şi echipamentelor enumerate în secţiunea 2.3, punctul 1 și pentru aplicarea practicilor de management durabil al terenurilor, descrise succint în secţiunea 2.3, punctul 2 de mai jos.

|  |
| --- |
| 1.2. Obiective specifice  |

1. Protecţia mediului înconjurător;
2. Menţinerea şi sporirea fertilităţii solului;
3. Conservarea biodiversităţii ecosistemelor agricole;
4. Promovarea şi dezvoltarea de tehnologii şi proceduri destinate managementului durabil al terenurilor;
5. Sporirea suprafețelor de teren agricol pe care se aplică practici și tehnologii de management durabil al terenurilor;
6. Sporirea veniturilor întreprinderilor prin aplicarea practicilor de conservare a solului și prevenirea eroziunii acestuia;
7. Sporirea suprafețelor protejate prin metode de prevenire a eroziunii solului;
8. Asigurarea efectului demonstraţional, care va crea premizele extinderii numărului de afaceri agricole, care implementează activități de producere a culturilor agricole prin aplicarea practicilor prietenoase mediului.

## II. PEZENTAREA SUPORTULUI INVESTIŢIONAL DE GRANTURI POST-INVESTIȚIONALE DESTINATE MANAGEMENTULUI DURABIL AL TERENURILOR

|  |
| --- |
| 2.1. Beneficiarii granturilor post-investiţionale destinate managementului durabil al solurilor  |

Beneficiarii eligibili pentru granturile post-investiţionale destinate aplicării practicilor și tehnologiilor de management durabil al terenurilor sunt **producători agricoli şi fermierii individuali.** care corespund criteriilor de eligibilitate descrise în secțiunea 2.2.

|  |
| --- |
| 2.2. Criterii de eligibilitate pentru producătorii agricoli |

Beneficiarii programului de granturi post-investiționale destinate managementului durabil al terenurilor, trebuie să respecte următoarele condiții:

* **este înregistrat, activează și realizează investiția pe teritoriul controlat de autoritățile Republicii Moldova, inclusiv pe teritoriul raionului Dubăsari, situat după traseul Rîbnița – Tiraspol, cu excepția or. Chișinău si Bălți, în modul stabilit de legislația în vigoare;**
* **activează în sectorul agricol de cel puțin 3 ani;**
* **a efectuat investiții (cheltuieli) eligibile, în conformitate cu obiectivele programului de granturi post-investiționale;**
* **nu a efectuat investiția din surse de grant;**
* **este proprietar al bunurilor mobile ce constituie obiectul investiției;**
* **deține legal terenurile agricole în proprietate și/sau posesie (în baza contractelor de arendă, sub-arendă, comodat, etc., pe o perioadă de cel puțin 15 ani, în cazul plantațiilor multianuale și/sau cel puțin 3 ani pentru terenurile destinate cultivării altor produse agricole, începând cu anul 2014)**;
* **nu se află în proces de insolvabilitate,**
* **nu este inclus în Lista de Interdicție a producătorilor agricoli**;
* **nu are datorii la bugetul public național și local**;
* **activează în conformitate cu legislația și standardele de mediu din Republica Moldova**.

|  |
| --- |
| 2.3. Tipuri de investiții și cheltuieli eligibile |

Granturile post-investiţionale sunt destinate compensării cheltuielilor pentru procurarea de echipamente şi utilaje agricole performante care asigură prelucrarea solului și întreținerea culturilor în regim de conservare, precum și pentru implementarea altor practici de protecție și management durabil al terenurilor agricole.

***I. Utilaj şi echipament pentru conservarea solului:***

* Cultivatoare e care la o trecere efectuează cel puțin 3 operații concomitent, cu condiția că adâncimea lucrărilor agricole să nu fie mai mică de 25 cm conform caracteristicilor tehnice;
* Agregate pentru prelucrarea solului care îndeplinesc concomitent 3-4 operații la o adâncime de circa 20 cm;
* Semănători combinate no-till, care îndeplinesc cel puțin 3 operații la o trecere discuitul, cultivatul, nivelatul solului, erbicidarea, semănatul, introducerea îngrășămintelor și tăvălugitul;
* Prăşitoare mecanice (freze);
* Scarificatoare;
* Combinatoare cu subsoliere (cizel);
* Cultivatoare combinate multifuncționale;
* Mașini pentru aplicarea îngrășămintelor solide și lichide;
* Mașini de amestecare și aplicare a preparatelor chimice de protecție a plantelor (stropitori);
* Mașini pentru fărâmițarea crengilor și resturilor vegetale, inclusiv cositori mecanice.

**NOTĂ: Vor fi acceptate doar echipamentele noi procurate începând cu 1 noiembrie 2013, anul producerii începînd cu 2012.**

***II. Practici agricole de management durabil al terenurilor eligibile pentru finanţare***

* *Practici conservative în livezi* – înierbarea alternativă a rândurilor; fisurarea solului; îngrădirea canalelor de scurgere; alte practici care contribuie la reducerea şi prevenirea eroziunii.
* *Înierbarea canalelor de scurgere* – plantarea fâșiilor de iarbă perenă pentru asigurarea formării unui covor vegetal natural pe suprafaţa canalelor de scurgere a averselor de precipitaţii, protejând astfel solul de eroziune. De asemenea, această practică serveşte drept filtru de absorbţie a unei părţi din chimicalele şi substanţele nutritive transportate de scurgerile de suprafaţă.
* *Fâşii de filtrare* – plantarea fâșiilor de iarbă perenă, arbori şi arbuşti, care filtrează drenajul de suprafaţă şi reţin deşeurile.
* *Fâşii circulare* – plantarea fâşiilor de iarbă perenă, care încercuiesc dealurile cultivate cu scopul de a proteja culturile de scurgerile averselor de ploaie şi preveni o eventuală poluare cu nutrienţi.
* *Fâşii bufer* – plantarea rândurilor de arbori, arbuşti şi vegetaţie ierboasă de-a lungul cursurilor de apă pentru a filtra şi reţine fertilizanţii.
* *Bariere vegetative anti-eoliene* – plantarea fâşiilor din iarba şi leguminoase pe pante abrupte, care contribuie la reducerea vitezei drenajului de suprafaţă şi reţinerea sedimentelor şi substanţelor nutritive. Ele au o lăţime de 5-10 m ocupând de regulă cc. 20-30% din suprafaţa dealului.
* *Aliniamente de protecţie anti-eoliană* - plantarea rândurilor de arbori fructiferi în combinaţie cu pomuşoare, plantate alternativ pe suprafeţele de terenuri cultivate pentru a diminua puterea vânturilor puternice şi atrage păsările sălbatice.
* *Bazine pentru captarea apei de ploaie* utilizată ulterior pentru irigarea culturilor
* *Îmbunătăţiri funciare-*proceduri, care permit restabilirea stării iniţiale (rededierea) a solurilor poluate cu diferite deşeuri, inclusiv stocuri de îngrăşăminte minerale şi pesticide. Aceste soluri vor fi curăţate de deşeuri şi vor fi plantate cu vegetaţie forestieră sau semănate cu ierburi perene, reducînd astfel poluarea apelor de scurgeri de suprafaţă.
* *Iazuri antierozionale de captare a apelor pluviale cu suprafaţa mai mică de 1 ha -* se amenajează în ravene sau în partea superioară a vîlcelelor şi sunt destinate pentru prevenirea eroziunii prin regularizarea debitelor maxime ale scurgerilor, provenite ca rezultat al ploilor torenţiale şi topirea zăpezilor, protecţia luncilor de colmatare şi inundaţie.

**NOTĂ: Vor fi considerate eligibile pentru finanțare practicile agricole de management durabil al terenurilor, aplicate după data de 1 noiembrie 2013.**

|  |
| --- |
| 2.4. Practici agricole de management durabil al terenurilor |

Proiectul MAC-P va oferi asistență tehnică consultativă solicitanților de granturi post-investiționale pentru aplicarea corespunzătoare a practicilor agricole de management durabil al terenurilor. **Un specialist în domeniul practicilor agro-silvice va oferi suport consultativ gratuit în formă scrisă pentru toți potențialii beneficiari, la solicitarea acestora.**

Producătorii agricoli care intenţionează să investească în practici durabile de management al terenurilor, până la depunerea solicitării de grant, vor trebui să parcurgă următoarele etape:

1) Vor completa un Chestionar (vezi Anexa 4), care va cuprinde o listă de întrebări legate de activitatea economică, inclusiv măsurile întreprinse în vederea prevenirii degradării solului. Chestionarul va fi remis spre revizuire specialistului în practici agro-silvice angajat în cadrul proiectului MAC-P;

2) Urmare a revizuirii chestionarelor, solicitanții de granturi vor primi consultanţă în formă scrisă din partea specialistului privind elaborarea schemelor de plantare cu indicarea speciilor adecvate condiţiilor geo-climaterice din zonă, schemelor de plantare, regimului de întreţinere, şi alte aspecte tehnice legate de aplicarea practicilor de prevenire a eroziunii solului;

3) Urmare a aplicării practicilor recomandate de specialist și efectuării investiției de către beneficiar, specialistul va întocmi un Raport privind executarea lucrărilor.

**(!) Acest raport va servi drept temei pentru aprobarea sau respingerea cererii de grant.**

Producătorii agricoli care au investit în practici durabile de management al terenurilor după 1 noiembrie 2013 şi până la depunerea solicitării de grant, vor trebui suplimentar la lista documentelor descrise în secţiunea 2.10 de mai jos, să completeze şi să depună Chestionarul prezentat în Anexa 4.

Urmare a efectuării vizitei la fața locului și analizei investiției efectuate de către beneficiar, specialistul va întocmi un raport privind executarea lucrărilor.

**(!) Acest raport va servi drept temei pentru aprobarea sau respingerea cererii de grant**.

|  |
| --- |
| 2.5. Tipuri de investiții neeligibile |

1. *Restituirea taxei pe valoare adăugată*;
2. *Comisioane bancare*, costurile garanţiilor şi cheltuieli similare;
3. Costuri privind *contribuţia în natură*;
4. *Costuri de schimb valutar*, taxe şi pierderi ocazionate de schimburile valutare;
5. *Costurile aferente unui contract de leasing*: taxa de management, dobânzi, prima de asigurare etc.;

|  |
| --- |
| 2.6. Valoarea maximă a grantului post-investițional |
| **Un grant post-investițional va rambursa 50% din valoarea investiției eligibile, cu un plafon de 20 000 dolari SUA per producător agricol.**  |

**NOTĂ:** Grupurile de producători și membrii acestora, beneficiari ai programului de granturi investiționale destinate infrastructurii post-recoltă oferite în cadrul MAC-P (Componenta II, Facilitarea accesului la piețele de desfacere) sunt de asemenea eligibili pentru programul de granturi post-investiționale destinate managementului durabil al terenurilor.

**Granturile post-investiționale pentru membrii grupurilor de producători, beneficiari ai programului de granturi investiționale pentru infrastructura post-recoltă, vor rambursa 50% din valoarea investiției eligibile, cu un plafon stabilit la 5 000 dolari SUA.**

Un producător agricol va fi eligibil pentru un singur grant post-investițional în cadrul mecanismului propus de finanțare.

|  |
| --- |
| 2.7. Valuta grantului post-investițional |

Granturile post-investiționale vor fi debursate în lei moldovenești.

|  |
| --- |
| 2.8. Eligibilitatea pentru aplicarea la subvenții din fondul de subvenționare |

Producătorii agricoli, care vor beneficia de granturi post-investiționale destinate managementului durabil al terenurilor în cadrul MAC-P pot beneficia și de subvențiile acordate pentru compensarea parţială a cheltuielilor aferente procurării echipamentului nou, în conformitate cu **punctul 52** al Regulamentului privind Modul de repartizare a mijloacelor fondului de subvenționare a producătorilor agricoli din anul 2014, aprobat prin Hotărârea Guvernului nr. 135 din 24.02.2014.

|  |
| --- |
| 2.9. Evaluarea de mediu |

Dosarele sub-proiectelor înaintate spre finanțare vor conține fișe de verificare de mediu în funcție de categoriile acestora în conformitate cu Cadrul de Management de Mediu al proiectului Agricultura Competitivă în Moldova. Procedura este descrisă în Anexa 3.

Producătorii agricoli vor obține toate autorizațiile de mediu în conformitate cu legislația națională în funcție de obiectul investiției.

|  |
| --- |
| 2.10. Documentele necesare pentru obținerea granturilor post-investiționale |

1. Cererea-tip de solicitare a grantului post-investițional conform obiectivelor stipulate în cadrul componentei III “Îmbunătățirea productivității solurilor printr-un management durabil al terenurilor” (Anexa 1);
2. Copia certificatului de înregistrare a întreprinderii;
3. Copia extrasului din Registrul de stat al persoanelor juridice;
4. Declarația de constituire a Gospodăriei Țărănești;
5. Fișa de înregistrare a Gospodăriei Țărănești;
6. Extras de la OTC pentru terenurile agricole proprii;
7. Certificat de la primărie ce confirmă suprafața terenurilor agricole arendate cu indicarea obligatorie a numerelor cadastrale, numărul și data înregistrării contractului;
8. Declaraţia pe propria răspundere privind veridicitatea datelor și a documentelor prezentate, inclusiv angajamentul de a nu înstrăina sub nici o formă investiţia supusă grantului post-investițional conform perioadelor de timp specificate în prezentul manual, de 3 ani consecutivi, dar şi angajamentul de a respecta cerinţele şi standardele de mediu la implementarea proiectului (Anexa 2);
9. Copia raportului financiar pe anul precedent celui de gestiune;
10. Copia declaraţiei pe venit pentru gospodăriile ţărăneşti
11. Certificatul eliberat de banca comercială, în care va fi indicat numărul contului în lei moldovenești
12. Certificatul privind lipsa sau existenţa restanţelor faţă de bugetul public naţional sau local, eliberat de inspectoratele fiscale teritoriale, sau după caz, copia acordului de reeşalonare a datoriilor, încheiat în modul stabilit;
13. Formularele de evaluare de mediu conform categoriei şi specificului sub-proiectului**;** (Anexa 3);

**Pentru tehnica, utilajul agricol destinat practicilor de conservare a terenurilor:**

1. Copia facturilor fiscale, de expediţie
2. Copia declaraţiilor vamale de import şi a invoice-urilor (facturi fiscale externe)
3. Copia contractului privind achiziţionarea tehnicii (anul de producere 2012), documentele confirmative de la Unitatea de implementare şi administrare al Proiectului creşterii producţiei alimentare 2 KR. În cazul achiziționării tehnicii de la 2 KR va fi acceptată tehnica achitată integral după 1 noiembrie 2013) (după caz);
4. Copia certificatului de înmatriculare sau cel provizoriu al tehnicii agricole şi/sau a maşinilor agricole şi echipamente sau pașaportul tehnic pentru utilajele achiziționate, care nu sunt supuse înmatriculării;
5. Copia ordinului de plată privind achitarea costului tehnicii, utilajului, echipamentului şi instalaţiilor specificate în prezentul manual de alocare a granturilor sau copia ordinului de achitare a primei tranșe în cazul tehnicii procurate din sursele 2 KR.

**Acte suplimentare pentru investițiile în alte practici agricole de management durabil al terenurilor:**

1. Chestionarul privind caracteristica beneficiarilor, modul de organizare, tehnologiile aplicate şi practicile existente de management durabil al terenurilor (Anexa 4)
2. Raportul de evaluare a practicilor aplicate conform normativelor naționale întocmit de specialistul în practici agro-silvice

**Copii ale documentelor justificative care confirmă efectuarea cheltuielilor pentru practicile aplicate**

1. Copiile ordinelor de plată;
2. Copiile facturilor fiscale/de expediţie;
3. Copiile declaraţiilor vamale şi a invoice-urilor aferente (după caz).

## III. PROCEDURA DE ACCESARE A GRANTURILOR POST-INVESTIŢIONALE ÎN CADRUL PROIECTULUI MAC-P

|  |
| --- |
| 3.1. Depunerea dosarului de aplicare pentru programul de granturi post-investiționale |

Dosarele de aplicare la programul de granturi post-investiționale se depun la sediile secţiilor/serviciilor a Agenţiei, din raza teritorială în care s-a efectuat investiţia, de către solicitant sau reprezentantul legal al acestuia, în limita termenului specificat de managementul proiectului MAC-P în coordonare cu AIPA.

La etapa recepţionării dosarelor de aplicare la programul de granturi post-investiționale, şeful secţiei/serviciului teritorial al Agenţiei va repartiza, conform principiului aleatoriu, dosarele producătorilor agricoli, proporţional, pentru fiecare angajat al secţiei/serviciului, cu stabilirea termenului de efectuare a verificărilor preliminare, consemnând în registrul manual solicitantul, data, persoana responsabilă şi semnătura acesteia.

Termenul de efectuare a verificărilor preliminare, şi, după caz, de recepţionare a cererii de acordare a sprijinului financiar nu va depăşi 5 zile lucrătoare din momentul adresării producătorului agricol la secţia/serviciul AIPA cu toate actele conforme necesare în vederea obţinerii finanțării.

Înainte de recepţionarea cererii de sprijin, reprezentantul secţiei/ serviciului teritorial al Agenţiei efectuează:

1) examinarea şi verificarea autenticităţii documentelor prezentate şi corespunderea acestora cu documentele originale, conform bazelor din băncile de date ale evidenţelor de stat, in conformitate cu criteriile de eligibilitate, stabilite in manualul operațional al proiectului;

2) verificarea investiţiei realizate pentru care se solicită finanțare, identificarea şi verificarea vizuală a acesteia şi corespunderea acesteia documentelor prezentate, inclusiv obiectivelor manualului operațional al proiectului.

În cazul în care în urma verificărilor efectuate de reprezentantul secţiei/serviciului teritorial al Agenţiei se constată abateri, ce conduc la imposibilitatea recepţionării şi examinării preliminare a cererii de finanțare, reprezentantul secţiei/serviciului teritorial va întocmi o notificare, ce va fi adusă la cunoştinţa producătorului agricol, nu mai târziu de 3 zile lucrătoare de la adresarea acestuia, în care va indica motivele pentru care cererea respectivă nu poate fi recepţionată, cu indicarea, după caz, a acţiunilor ce urmează a fi întreprinse de producătorul agricol în vederea corespunderii criteriilor de eligibilitate stipulate in cadrul MAC-P.

Documentele obligatorii şi cele solicitate suplimentar, inclusiv fişa de verificare a investiţiei, conform prevederilor Manualului de Alocare a Granturilor, aprobată de şeful secţiei/serviciului teritorial al Agenţiei, vor fi numerotate şi şnuruite într-un singur dosar, astfel încât să nu se permită desprinderea şi/sau înlocuirea acestora, iar pe fiecare filă, prezentată în copie, va fi aplicată ştampila solicitantului cu menţiunea „Conform originalului”.

În vederea respectării condiţiilor de eligibilitate şi stabilirii autenticităţii documentelor anexate la dosarul de aplicare a producătorului agricol, reprezentanţii secţiilor/serviciilor teritoriale ale Agenţiei au dreptul:

1. să solicite documente suplimentare pentru confirmarea veridicităţii documentelor nominalizate in Manualul de Alocare a Granturilor;
2. să solicite autorităţilor de orice nivel care activează pe teritoriul unităţii teritoriale administrate informaţii referitoare la solicitantul de finanțare;
3. să refuze recepţionarea dosarului de aplicare în cazul necorespunderii acesteia prevederilor Manualului de Alocare a Granturilor, cu informarea scrisă a solicitantului despre motivele refuzului;
4. să supravegheze respectarea angajamentelor din partea producătorilor agricoli, solicitanți ai granturilor post-investiționale, de a nu înstrăina sub nici o formă investiţia supusă grantului, cel puțin 3 ani consecutivi şi, după caz, să înainteze propuneri pentru includerea în Lista de interdicţie a producătorilor agricoli care au admis derogări de la aceste prevederi în conformitate cu manualul de alocare a granturilor.

Dosarele de aplicare, cu documentele obligatorii şi cele solicitate suplimentar, în cazul în care sunt complete, după verificare, în ceea ce priveşte respectarea condiţiilor de eligibilitate (inclusiv prin examinarea vizuală a obiectului investiţiei, după caz) şi stabilirea autenticităţii documentelor anexate, de către angajatul secţiei/serviciului teritorial al Agenţiei, se avizează de şeful acesteia/acestuia, cu înregistrarea lor în Registrul manual de intrări, în ordinea recepţionării, inclusiv introducerea în baza de date electronică a Agenţiei.

În termen de 5 zile lucrătoare de la momentul recepţionării şi înregistrării, dosarele de aplicare se transmit, de către şefii secţiilor/ serviciilor teritoriale ale Agenţiei, Direcţiei administrare şi control a Agenţiei (sediul central) în temeiul unui act de predare-primire.

În termen de 10 zile lucrătoare din momentul recepţionării dosarelor, Direcţia administrare şi control a Agenţiei, în ordinea introducerii cererilor în baza de date electronică, va efectua un control administrativ automat în software, care presupune verificarea corectitudinii şi completitudinii datelor din dosarele fizice cu baza de date a Agenţiei, inclusiv verificarea conform „principiului celor 4 ochi”. În cazul necesităţii stabilirii unor concretizări, excluderii unor inexactităţi etc., Direcţia administrare şi control poate cere solicitanţilor prezentarea informaţiilor suplimentare.

În cazul fiecărui dosar ce conţine iregularităţi, Direcţia administrare şi control a Agenţiei întocmeşte un proces-verbal cu justificarea juridică a refuzului de a-l supune în continuare procedurii de examinare, informând solicitantul prin poştă. Termenul de notificare a solicitantului nu trebuie să depăşească 5 zile lucrătoare din momentul recepţionării dosarului în cadrul aparatului central al Agenţiei.

Dosarele de aplicare eligibile pentru evaluare și selecție finală vor primi avize pozitive urmare a evaluării preliminare de către Direcția administrare și control a Agenției. Toate dosarele care vor primi aviz pozitiv din partea AIPA vor fi însoțite de un proces verbal comun, semnat de Directorul AIPA, care ulterior vor fi înaintate Comisiei de Evaluare și Selecție.

Procesul verbal comun va include următoarea informație: numărul de ordine a dosarului, denumirea producătorului agricol, localitatea, obiectul investiției, valoarea investiției și suma grantului solicitată. Tot setul de acte: procesul verbal și dosarele de aplicare cu avize vor fi transmise spre evaluare și selecție finală Comitetului de Selecție.

|  |
| --- |
| 3.2. Evaluarea dosarului de aplicare pentru programul de granturi post-investiționale  |

Evaluarea preliminară a dosarelor de aplicare, prezentate de potențialii beneficiari vor fi efectuate de către AIPA și nu va depăși 20 zile lucrătoare de la data închiderii apelului pentru propunerile de proiecte. Evaluarea preliminară va fi realizată pe baza revizuirii setului de documente (completitudinea și corectitudinea formularelor de aplicare și a documentelor de însoțire) și vizite în teren la potențialii beneficiari.

Dosarele de aplicare, care vor trece etapa evaluării preliminare, vor fi transmise spre evaluare și selecție finală Comisiei de Evaluare și Selectare.

Evaluarea și selectarea finală a proiectelor va fi efectuată de către o Comisie de Evaluare și Selectare, formată din 5 membri, după cum urmează:

* 1 reprezentant al Ministerului Agriculturii şi Industriei Alimentare
* 1 reprezentant al Ministerului Mediului
* 1 reprezentant al Ministerului de Finanţe
* 1 reprezentant al Cancelariei de Stat
* 1 reprezentant al Ministerului Economiei

Cu scopul de a sprijini activitățile de evaluare, în cadrul Comisiei va fi desemnat și un expert calificat în practici agro-silvice prietenoase mediului, care să cunoască specificul tehnic al utilajului, tehnicii agricole. Expertul dat nu va participa la evaluarea propriu zisă a dosarelor, însă are obligația de a consulta membrii Comisiei cu privire la aspectele tehnice și de mediu, pe baza expertizei pe care o deține, și să faciliteze membrilor Comisiei adoptarea deciziilor în cadrul procesului de analiză a dosarelor.

Dosarele vor fi evaluate şi selectate în baza criteriilor de evaluare aprobate.

Dosarele vor fi selectate pentru finanțare în ordinea descrescătoare punctajului obținut.

Rezultatele evaluării dosarelor de aplicare vor fi publicate pe site-ul AIPA [www.aipa.md](http://www.aipa.md), în termen de 10 zile lucrătoare din momentul semnării procesului-verbal de către membrii Comisiei de Selecție.

Procesul Verbal al Comisiei de Selectare va fi elaborat şi semnat în termen de 3 zile lucrătoare din ziua organizării procesului de evaluare și selecție a proiectelor pentru finanţare.

|  |
| --- |
| 3.3. Autorizarea plății porțiunii de grant  |

Odată aprobată lista beneficiarilor cererea de finanţare, AIPA va semna Contracte de Grant cu fiecare beneficiar selectat de Comisia de Evaluare și Selecție, şi va transfera mijloacele financiare la contul producătorului agricol indicat în cererea de aplicare.

|  |
| --- |
| 3.4. Monitorizare și Evaluare |

Monitorizarea şi Evaluarea implementării sub-proiectelor finanțate va include obligatoriu vizite la beneficiari, colectarea datelor pentru evaluarea indicatorilor de dezvoltare și rezultat, dar și elaborarea rapoartelor de M&E.

Procesul de M&E va fi realizat de echipa AIPA si managementul UCIMPA. Vizitele de M&E vor fi facilitate de echipa de consultanți în domeniul dezvoltării afacerilor.

Proiectul MAC-P va facilita elaborarea și aplicarea unui sistem mai global de Monitorizare și Evaluare a indicatorilor de performanță relevant activităților de MDT și prin consolidarea capacităților beneficiarilor în vederea auto-evaluării eficienței economie ca urmare a aplicării tehnologiilor de MDT (prin acordarea de asistență și formare profesională relevantă pentru producătorii agricoli, beneficiari ai programului de granturi post-investiționale), în efectuarea analizelor și estimării beneficiilor economice și de mediu, precum și prin crearea unui sistem de activități necesare în acest sens, atât pentru fiecare sub-proiect în parte, cât și la nivel de proiect în ansamblu.

AIPA va efectua monitorizarea curentă a debursărilor efectuate în baza Contractului de Grant semnat cu fiecare producător agricol. Se va monitoriza alocarea corespunzătoare a mijloacelor băneşti din contul producătorului agricol.

UCIMPA împreună cu AIPA va asigura o monitorizare sistematică în vederea colectării datelor privind indicatorii de rezultat și performanță, elabora rapoarte de M&E, introduce datele colectate în Sistemul de Management Informațional al MAC-P, astfel asigurând transparența implementării proiectului. În baza M&E vor fi elaborate rapoarte de progres pentru părțile interesate ale proiectului prin reflectarea rezultatele obținute, impactul investițiilor efectuate de către producătorii agricoli, impedimentele întâmpinate și soluțiile oferite.

Procesul de monitorizare și evaluare a performanțelor se va face folosind următoarele metode:

* Vizite la beneficiar de cel puțin o dată în jumătate de an, efectuate împreună cu oficiile regionale AIPA, Coordonatorul Componentului;
* Discuţii prin telefon cu producătorii agricoli;
* Monitorizarea participativă (AIPA, UCIMPA, MAIA, MM, reprezentanții Băncii Mondiale) şi vizitele de evaluare efectuate o dată pe an în vederea colectării indicatorilor de dezvoltare a proiectului.

## IV. ANEXE

ANEXA 1: Cererea-tip de solicitare a grantului post-investițional

ANEXA 2: Declaraţia pe propria răspundere privind veridicitatea datelor și a documentelor prezentate

ANEXA 3: Formularele de evaluare de mediu conform categoriei şi specificului sub-proiectului

ANEXA 4: Chestionar privind aplicare practicilor agricole de management durabil al terenurilor